Santiágo 4
Chi 'ana cwent wach i qui rayij
1¿Wuchac ca pe i ch'o'oj chixol? ¿Wuchac n-quix quicot ta chiwach? Are u rayijbal i c'ux ca 'anaw chiwe. I mal laj tak rayijbal ca tijin chi chac pi c'ux, rumal-i, queje ile qui 'ano. 2Yix, 'o i quiwaj, xui-ri, n-ca ya' ta chiwe, rumal-i quix camsanic. 'O i lic qui rayij, xui-ri, n-quix tiqui ta chu rikic, rumal-i ca pe i ch'o'oj chixol. N-ca ya' ta chiwe wach i qui rayij, man n-qui tz'onoj ta che i Dios. 3Y are qui tz'onoj, n-ca yataj ta chiwe, man n-'us ti qui tz'onoj; xa re i rayijbal yix qui tz'onoj. 4Yix iwo'tam can i Dios pacha co'on jun c'ulanic winak cu canaj can i rachijil rumal jun chic. ¿N-iweta'am ta bari, we xa c'ax qui na i to' re u wach i jyub ta'aj, tzel 'uri quiwil i Dios? Pachin i xa c'ax cu na i to' re u wach i jyub ta'aj, que'elok xa aj ch'o'oj 'uri ru' i Dios. 5Rason bari i tzij-i chi cu bij i wuj re i Dios: "I u Tewal i Dios chi 'o pa kanima, c'ax coj u na'o, xak craj chi yoj c'ax caka na i Dios ronojel i ka c'ux," cu bij. 6I Dios lic coj u to rumal i rutzil u c'ux chake. Xak queje iri cu bij u wuj: "I Dios que u 'atij i quiqui 'an nim che quib, péro ni'pa i n-quiqui 'an ta nim che quib, i Dios que u to rumal i rutzil u c'ux chique"; queje ile tz'ibtalic+ . 7Rumal-i, chi ya iwib pu'ab i Dios. Chi 'atij i itzel, y ire ca 'anmaj 'uri chiwach. 8Chi tejebsaj iwib ru' i Dios, xak ire ca tejeb 'uri iwu' yix. Yix chi ix ajmac, chiwo'taj can i n-'us taj. Yix chi qui bij chi c'ax qui na i Dios, péro xak c'ax qui na i to' re u wach i jyub ta'aj, chi jos'ij 'uri iwanima. 9Chix bisonok, chix o'ok, c'ax chu na i c'ux rumal i mac i 'anom. Are i tzej, chi jalwachij che o'ej; are i quicotemal, chi jalwachij che i bis. 10Chi 'ana ch'utik che iwib chuwach i Kajwal, ire 'uri co'on nim chiwe.
Mi 'an i 'atbal tzij piquiwi iwachi'il
11Ix wachalal, me i ch'ach'a iwachi'il chiwach. Pachin i cu ch'ach'a jun rachi'il, o we cu 'at tzij puwi wach u 'anom, que'elok ca tijin 'uri chu ch'ach'axic i 'atbal tzij re i Dios; que'elok pacha cu bij chi i 'atbal tzij re i Dios, n-'us taj. (Man i u tzij i Dios cu bij: "Chiwaj iwib chiwach"; queje ile tz'ibtalic.) N-are ti iwopis yix, qui 'at tzij; are iwopis yix, are qui 'an cas che u tzij u pixab i Dios. 12Man xui i Dios, chi yawnak i tzij pixab, xui ire 'o pu'ab cu 'at tzij puwi jun winak. Are ire 'o pu'ab we cu sach ka wach o n-taj. Xui-ri, yet ¿at pachinok chi ca 'at tzij puwi jun winak?
N-keta'am taj wach caka rik chwek
13Chi ta iri: 'o jujun chiwe chi quiqui bij: "Wo'or, o chwek, coj 'e che i tinimit; chila coj q'uiji wi jun junab. Chila caka 'an ni ka c'ay, caka ch'ac ni u q'uial ka mer," que cha. 14¿Xataba keta'am wach i caka rik chwek? N-keta'am taj. ¿Wach u nimal i ka c'aslemal? N-tu nimal. Queje pacha i ma-yuy, jun rat 'olic, jun rat ya n-ta chic, xsachic. 15'Utz we queje iri qui bij: "We craj i Kajwal, oj c'as chwek, y caka 'an 'uri wach i ka ch'obom." Queje ile chix chokok. 16Péro n-queje ti ile qui bij yix; yix lic nim i quix ch'awic; ile n-'us taj. 17Are i reta'am u 'onquil i 'utz, y n-cu 'an taj, ajmac laj winak 'uri quelic.